alexandrainst/scandi-wiki huggingface dataset:
Norsk faglitterær forfatter- og oversetterforening

Norsk faglitterær forfatter- og oversetterforening (NFFO) er ein interesseorganisasjon for forfattarar og omsetjarar av faglitteratur, skipa i april 1978 under namnet Faglitterær forfatterforening.  Foreininga fekk sitt noverande namn i 1990, då omsetjarane av faglitteratur, som opphavleg var organiserte i den separate Norsk faglitterær oversetterforening, vart oppteke i foreininga.

Alle som kan dokumentere å vere forfattar eller omsetjar av ei fastsett mengd publisert faglitteratur, kan etter søknad verte medlem av foreininga, som har som føremål å tryggje dei faglege og økonomiske interessene til medlemane. Foreininga representerer medlemane i tingingar med offentlege og private institusjonar om generelle vilkår for utgjeving og bruk av faglitteratur, om vederlagsordningar av ulike slag osb., og er forhandlingspartnar andsynes Den norske forleggerforening og andre som gjev ut arbeid av fagbokforfattarar  og -omsetjarar. I dei seinare åra har foreininga særleg hatt merksemda og innsatsen retta mot å tryggje medlemmane sine rettar i ei tid då elektronisk publisering gjer seg stendig sterkare gjeldande.

Foreininga gjer òg mykje for å fremje god faglitteratur og styrke norsk skriftspråk i fagboksamanhang, og arrangerer kurs og seminar for medlemar og  andre. Etter initiativ frå foreininga, er det oppretta professorat i faglitteratur (sakprosa) ved universiteta i Oslo og Bergen.

Det faglitterære fond, som deler ut stipend på grunnlag av dei kollektive vederlagsordningane for kopiering og biblioteksutlån av faglitteratur, vert administrert av foreininga. Det er ikkje naudsynt å vere medlem av foreininga for å søkje om stipend frå fondet, då medlemar og ikkje-medlemar vert vurderte etter dei same krava.

Bakgrunnsstoff 
Norsk faglitterær forfatter- og oversetterforening

Sjå òg
Den norske Forfatterforening
Forfatterforeningen av 1952
Norsk Oversetterforening
Den norske Forleggerforening

Norsk litteratur
Litteratur
Sakprosa
Onomastikk

Onomastikk (frå gresk ὀνομαστική [ἐπιστήμη], onomastiké [epistéme], av onama, 'namn') eller namneforsking er vitskapleg gransking av namn, personnamn og stadnamn såvel som andre namn. 

Faget kan delast inn i tre hovudfelt:

 antroponymi, læra om personnamn
 toponymi, læra om stadnamn
 bionomi, læra om namn på plantar og dyr

Norsk namnelag gjev ut tidsskriftet Namn og Nemne som er eit tidsskrift for norsk namnegransking. Tidsskriftet tar opp spørsmål vedrørande stadnamn, personnamn, husdyrnamn og andre namn, herunder òg bokmeldingar. 

Litterær onomastikk drøftar bruk av namn i dikting, spesielt tolking av symbolikk som ligg i namna.

Kjelder 

 
Namn
Leksikografi
Småsyre

Småsyre  (Rumex acetosella) er ei fleirårig urt i syrefamilien. Arten har ei sirkumpolar utbreiing.

Planta vert 20 cm høg og har opprett stengel med lansettforma blad. Blomsterstanden greiner seg ovanfor midten. Ytre blomsterblad er bøygde nedover frukta. Indre blomsterblad er spisse og 1,5 mm lange. Småsyre blømer kring juni på aur og sand og andre turre stader. 

Småsyre er vanleg over heile Noreg. Planten er funnen opp til 1840 meter over havet i Jotunheimen. Småsyre vert lett forveksla  med smalsyre og bergsyre.

Kjelder 

Denne artikkelen bygger på «Bergsyra» frå ,  den 2. juli 2010.  
 
 Johannes Lid: Norsk-svensk-finsk flora. Det Norske Samlaget, 1985.
 Ørjan Nilsson: Nordisk Fjellflora. Oslo 1995

Referansar

Bakgrunnsstoff

Plantar i Noreg
Slireknefamilien
Norsk namnelag

Norsk namnelag er ein norsk organisasjon som arbeider for å vekkje interesse for og styrkje kjennskapen til namn, namnevitskap og namnevern.

I følgje formålsparagrafen skal laget «arbeide for å fremje allmenn kunnskap om og kjennskap til namn og namnegransking, drive kursverksemd og stø innsamlingsarbeid og utgjeving av skrifter og bøker som har med namnegransking å gjere.» Laget gir ut tidsskrifta Namn og Nemne og meldingsbladet Nytt om namn.

Leiarar
Botolv Helleland (1988-1996)
Gunnstein Akselberg (1998-2006)
Olav Veka (2006-2012)

Bakgrunnsstoff
Norsk namnelag - nettside

Namn
Skipingar i 1983
Norske organisasjonar
Drakebåt

Drake er ein seglbåttype konstruert av Johan Anker. Med denne konstruksjonen vann han ein konkurranse utlyst av Gøteborgs Kungliga Segel Sällskap i 1928.Formålet med konkurransen var å få fram ein juniorbåt som kunne serieproduserast. Tanken var at ein heller rimeleg båt ville gjere seglsporten tilgjengeleg for fleire. 

Deraken er 8,9 meter lang. Breidda er 1,95 meter. Djuptgåande er 1,2 meter. Eit fribord på 0,5 meter gjer han våtsam å segle. Av eit deplasement på 1700 kg ligg 850 kg i jarnkjølen. Båten har stort set vorte bygd med mahognihud på eik eller ask. Draken vart populær i Sverige og Danmark før han fekk innpass i Noreg. Her vart den første bygd i 1930. Før andre verdskrigen var det registrert 103 drakar i Noreg. Medan det vart færre av andre seglbåtar under krigen, vert det bygd 25 nye drakar. 

I 1946 vart draken godkjend som olympisk båt. Han var med i olympiadane frå 1948 til 1972. Som nykonstruert vart båten kalla ein 20 m2 og fekk talet "20" som seglmerke. Riggen Johan Anker teikna hadde ein liten fokk der halsen var festa langt inn på fordekket og fokkestaget gjekk til om lag midt på masta. Forstaget og akterstaget gjekk til mastetoppen. På slutten av 1930-talet fekk draken større forsegl, genua. Dette saman med innføring av spinnaker gjorde at drakeklassen vart delt.

I 1946 vart Norsk Drakeklubb stifta. Dei fekk teikna ny rigg. Fokkestaget vart flytt forover, slik at det ikkje vart trong for forstag.Seglrealet auka til 22 m2, og det vart lettare å segle med spinnaker. Seglmerket vart "D". Drakar med moderne rigg vart kalla A-Drake. Den originale Anker-draken var heitande B-Drake.

Etter at draken gjekk ut som olympisk båt, og andre båttypar dukka opp, minka interessa for desse båtane. Dei sist ti-åra har mange drakar vore heimehøyrande i Ålesund.

Kjelder
Jon Winge:Norske trebåter Schibsted Forlag 2007

Seglbåtar
Aksellast

Aksellast er massen som kviler på kvar aksling på eit køyretøy. Denne massen er avgrensa for å unngå skade på vegbanen. Eigentleg er skaden på vegen proporsjonal med marktrykket (eining Pa), men ettersom gravitasjonen er tilnærma konstant på jordoverflata er vekta (ei kraft, med eining N) tilnærma proporsjonal med massen. Dessutan er arealet til anleggsflata mellom dekka og marka tilnærma konstant. Marktrykket er difor proporsjonalt med massen som kviler på kvar aksling. Massen er enklare å måla enn marktrykket og det er massen, med eining kilogram, eller metrisk tonn, som vert regulert av myndigheitene.

Klassifisering av vegane 
I Noreg er største tillatne aksellast på offentlege vegar regulert gjennom køyretøyforskrift og vegforskrift. Største tillaten aksellast har vegar i brukarklasse (Bk) 10. Her kan aksellasta på ein enkel aksling vere inntil 10 tonn, aksellasta på ein boggi 16 tonn og aksellasta på ein trippelboggi 22 tonn. To akslingar vert i denne samanhengen rekna som boggi når avstanden mellom dei er frå 1,2 til 1,79 m. Tre akslingar vert rekna som trippelboggi når avstanden mellom kvart par av dei ikkje overstig 1,8 m . 

Bilen kan likevel ha éin drivaksling med aksellast inntil 11,5 tonn. Buss med luftfjøring eller tilsvarande fjøring kan ha noko høgre aksellast enn 10 t også på dei frittrullande akslingane.

Variasjonar med årstida 
Vegstyremaktene i Noreg utarbeider veglister med oversikt over tillaten aksellast på ulike vegar til ulike årstider. Nokre vegar har auka tillaten aksellast når marka er frosen (vinteraksellast), og nokre vegar har redusert aksellast under teleløysinga på våren.

Kontrollar og gebyr 
 
Statens vegvesen har fleire bilvekter og utfører frå tid til anna kontrollar av aksellasta, der dei ilegg gebyr for overlast . Gebyr for overlast vert ilagt eigaren av køyretøyet og kan koma opp i store summar . I tillegg risikerer føraren bot.

Aksellast på jarnbane 
Jarnbanelinjer har òg strenge reglar for aksellast. På norske jarnvegar er maksimal aksellast mellom 20,5 og 22,5 tonn

Kjelder

Sjå òg 
 Marktrykk
 Nyttelast

Lastebilar
Jarnbane
Bussar
Vegtransport
Viking Mestad

Viking Mestad () var ein norsk bankmann, jurist, politikar (V) og teatermann.

Mestad var statssekretær i Forbrukar- og administrasjonsdepartementet i regjeringa Korvald frå 18. oktober 1972 til 16. oktober 1973.

Han var også kommunestyrerepresentant i Oslo tidleg på 1970-talet.

Mestad er cand.jur. med embetseksamen frå Universitetet i Oslo i 1955, og vart tilsett ved Noregs Bank i 1962. I 1986 fekk han stillinga som direktør for Hovedstyresekritariatet. Han slutta i banken i 1995.

Frå 1977 til 1997 var han styreformann ved Det Norske Teatret. Han var etterfølgd av Berge Furre. To månader etter at han gjekk av som styreformann vart han utnemnd som heidersmedlem i arbeidsgjevarorganisasjonen Norsk teater- og orkesterforening. Han mottok også Heddaprisen. 

Mestad var fyrste styreformannen for Nynorsk Pressekontor.

Han er far til skodespelaren Henrik Mestad.

Referansar 
Denne artikkelen byggjer på ei omsetjinga av «Viking Mestad» henta frå Wikipedia på engelsk 18. januar 2011. Der var desse referansane oppgjevne:

Norske bankdirektørar
Norske teatermenn
Folk frå Voss
Norske juristar
Statssekretærar frå Venstre
Saint-Marc

Saint-Marc (haitisk: Sen Mak) ein ein hamneby på vestkysten av Haiti, i departementet Artibonite. I 2003 hadde kommunen som byen ligg i, 160 181 innbyggjarar.

Hamna i Saint-Marc er i dag den mest brukte til import av forbrukarvarer til landet, fordi ho ligg eit stykke unna det ustabile og trafikkerte Port-au-Prince, i tillegg til at ho ligg sentralt for relativt mange byar i Haiti, som Cap-Haïtien, Carrefour, Delmas, Desarmes, Fond-Parisien, Fort-Liberté, Gonaïves, Hinche, l’Artibonite, Limbe, Pétionville, Port-de-Paix og Verrettes. Desse byane og områda rundt inneheld nesten åtte av dei ti millionar innbyggjarane i Haiti per 2010.

I 1905 bygde Compagnie Nationale, det nasjonale jernbaneføretaket, ei 100 km lang jernbane nord til Saint-Marc frå hovudastaden Port-au-Prince. Ho vart seinare forlengt 30 km austover til Verrettes.

Kjelder 
 «Saint-Marc» på Wikipedia på engelsk, innhenta 12. mai 2010.

Byar i Haiti
Les Cayes

Les Cayes, tidlegare Aux Cayes (haitisk: Okay), er ein hamneby sørvest i Haiti og hovudstaden i departementet Sud. I 1995 hadde han eit innbyggjartal på omkring 45 904, og eit estimat frå 2008 viste at han då var nær 70 000 innbyggjarar. Fordi han er isolert frå den politiske uroa i hovudstaden Port-au-Prince, er han ein av dei største hamnebyane i landet, med eksport av hovudsakleg kaffi og sukkerrøyr, i tillegg til at han er den største eksportøren av vetivert i verda. Det vert eksportert 250 tonn årleg av denne planta, som er ein viktig ingrediens i parfyme. Andre viktige eksportvarer er bananar og tømmer.

Kjelder 
 «Les Cayes» på Wikipedia på engelsk, innhenta 3. juli 2010.

Byar i Haiti
Chilpancingo

Chilpancingo (offisielt namn Chilpancingo de los Bravo, òg kjend som Ciudad Bravo) er hovudstaden og den andre største byen i delstaten Guerrero i Mexico. Han har eit folketal på om lag 166 796 innbyggjarar i 2005. Arealet er 2 338,4 km².  Byen vart grunnlagd  i 1591.

Det var i Chilpancingo den meksikanske nasjonalkongressen møttest i 1813 for å drøfta Mexico si framtid som sjølvstendig stat.

Kjelder 
 Denne artikkelen bygger på «Chilpancingo» frå ,  den 3. juli 2010.

Bakgrunnsstoff 
 Ayuntamiento de Chilpancingo de los Bravo www.chilpancingo.gob.mx (spansk)

Byar i Mexico
Guerrero
Pachuca

Pachuca (offisielt namn: Pachuca de Soto) er hovudstaden i delstaten Hidalgo i Mexico. Namnet kjem frå «Pachoacān» som betyr Leiarens stad. Byen har eit folketal på om lag 275 578 innbyggjarar i 2005 og arealet er 195,3 km². Pachuca ligg 90 km frå Mexico by. Byen vart grunnlagd  i 1438.

Bakgrunnsstoff 
 www.pachuca.gob.mx (spansk)

Byar i Mexico
Verrettes

Verrettes (haitisk: Vèrèt) er ein by i Haiti, i departementet Artibonite. Han ligg rundt 60 kilometer nordaust for hovudstaden i landet, Port-au-Prince, og på 76 meter over havet. 1. januar 1997 hadde Verrettes 31 413 innbyggjarar. I 2003 hadde innbyggjartalet vakse til 90 226.

Kjende personar frå Verrettes 
Dumarsais Estimé (1900–1953), tidlegare haitisk president.

Kjelder 
«Verrettes» på Wikipedia på tysk, innhenta 3. juli 2010.

Referansar 

Byar i Haiti
Bigga Haitian

Charles Andre Dorismond (), betre kjend under artistnamnet Bigga Haitian, er ein haitisk musikar som vart svært populær i 1990-åra. Han er kjend som «den fyrste haitiske songaren som har kome seg inn på den jamaikanske reggaescena», i tillegg til at han er sagt å ha brote ned nasjonale og kulturelle murar og bana vegen for neste generasjon haitiske artistar. Dei mest populære haitiske artistane i dag, som Wyclef Jean og Mecca aka Grimo, seier Bigga har vore ei inspirasjonskjelde for dei.

Diskografi

Album 
 1997 – I Am Back (Royal Productions/Jomino/Roots International)
 2003 – Binghi Mon (BH Records)
 2009 – Sak Pasé (Walkup Records)

Singlar 
 1989: Haiti A Weh Mi From (Flames Records)
 1990: Gimme Mi Country (Flames Records)
 1992: Mad Over Jah (Justice)
 1994: Sexy Body (Big Ship)
 1994: Red Carpet (Big Ship)
 2003: Tribute to Patrick Dorismond (Jah Life Int'l Records)
 2006: Hail Up the King (Etaste Music)
 2006: Gi Me Da Weed (Walkup Records)

Samleplater 
 1995: Best of the Best, Vol. 5 (Freddie McGregor Presents: Best of Big Ship 1) (RAS Records)
 2006: Love Roots & Culture (Gyasi)
 2008: Ragga Kreyol (Chevry Records)
 2009: Tribe of Kings Presents: Bigga Fiyah Mix (Strictly Vibes Vol. 3) Mixed by Dash Eye and Hosted by Bigga Haitian (Tribe Of Kings)
 2009: Focus Riddim (Raw Moon/Top Tier)

Kjelder 
 «Bigga Haitian» på Wikipedia på engelsk, innhenta 3. juli 2010.

Referansar 

Haitiske musikarar
Reggae-musikarar
Leirvik (fleirtyding)

Leirvik er eit stadnamn som er brukt på fleire stader, mellom andre desse:
 Leirvik er den største tettstaden i Stord kommune i Hordaland
 Leirvik er den største tettstaden i Hyllestad kommune i Sogn og Fjordane
 Leirvik er ein tettstad i Meland kommune i Hordaland

Andre liknande stadnamn er mellom andre:
 Leirvík er ein tettstad på Færøyene.
 Lerwick er ein by på Shetlandsøyane
 Lervik er ein tettstad i Fredrikstad kommune
Sparebanken ABC

Sparebanken ABC, også kalla ABC Bank var ein norsk sparebank med kontor i Oslo som eksisterte mellom 1985 og 1990. Banken oppstod etter ein samanslutnad av Sparebanken Oslo/Akershus (opphavleg Christiania Sparebank) og Fellesbanken. I 1990 vart banken slegen saman med fire andre sparebankar på Austlandet, og dei danna Sparebanken NOR. Banken er i dag ein del av DNB, etter at Sparebanken NOR gjekk saman med Gjensidige og danna Gjensidige NOR i 1999, og Gjensidige NOR slo seg saman med Den norske Bank i 2003 og danna DnB NOR som endret navn til DNB i 2011.

Kjelder 
«Sparebanken ABC» på Wikipedia på bokmål og riksmål, innhenta 3. juli 2010.

Tidlegare norske bankar
Skipingar i 1985
Nedleggingar i 1990
Norsk Oversetterforening

Norsk Oversetterforening (NO) er ein interesseorganisasjon for omsetjarar av skjønnlitteratur til norsk språk, skipa i 1948. Føremålet for foreininga er å fremje dei økonomiske og faglege interessene til omsetjarane, og styrke kvaliteten på skjønnlitterære omsetjingar. Kvart år honorerer foreininga den beste skjønnlitterære omsetjinga til norsk med Bastianprisen.

«Skjønnlitterær omsetjar» er ingen verna tittel. Relevant bakgrunn for yrket er språkstudium frå universitet eller høgskule og/eller lengre opphald i utlandet, kombinert med særs gode norsk- og ålmennkunnskapar.

Foreininga har i 2010 om lag 290 medlemar som kan omsetje frå om lag 48 språk.

Bakgrunnsstoff
 Heimesida til Norsk Oversetterforening

Sjå òg
 Norsk faglitterær forfatter- og oversetterforening
 Norsk audiovisuell oversetterforening
 Statsautoriserte translatørers forening
 Den norske Forfatterforening

Litteratur
Skipingar i 1948
Norske fagorganisasjonar
Per Olav Kaldestad

Per Olav Kaldestad () er ein norsk forfattar og organisasjonsmann.

Han er utdanna cand.philol. med hovudfag i engelsk, mellomfag i norsk og grunnfag i allmenn litteraturvitskap, og arbeidde som norsklærar på Stord lærarhøgskule fram til 1997. Han er no forfattar på heiltid, og er best kjend for barnebøkene sine. Kaldestad var også medredaktør av tidsskrifta Profil (1974–1975) og Basar (1979–1981). Tekstane hans spenner elles frå gammalengelske sonettar til ramsalt vestlandsk ferjekrim.

Per Olav Kaldestad har òg vore leiar av organisasjonen Norske Barne- og Ungdomsbokforfattere, og han har arbeidd for å fremje kunnskapen om norske barnebøker, mellom anna som medredaktør for Årboka for barne- og ungdomslitteratur, og som ei av eldsjelene bak biletboknettverket Ord & Bilde, saman med bibliotekar Bente Bing Kleiva. 

Per Olav Kaldestad bur på Stord i Hordaland.

Bibliografi 
 1973 – Kikkert (Dikt)
 1975 – Det er framleis sol (Dikt).
 1977 – I skuggeland (Dikt)
 1978 – Det er kaldt her (Ungdomsbok)
 1979 – Ein må ha vinter i sinnet (Dikt)
 1981 – O. Lokaliseringer (Roman)
 1981 – Litt av ein kniv (Barnebok)
 1983 – Når du held om ein draum (Salmar/songar/viser)
 1987 – Glade bodskapar (Essay)
 1988 – Kjærlege posisjonar (Dikt)
 1990 – Naken er fjorden (Roman)
 1990 – Sola klappar meg (Barnedikt)
 1991 – Så lenge svalene flyg (Dramatikk, medforfattar)
 1992 – Langs kvar ein veg. Reisebok frå USA (Sakprosa, medforfattar)
 1992 – Aasmund Frægdegjæva (Dramatikk)
 1993 – Oktober (Dikt)
 1994 – Liksom for fyrste gong (Ungdomsbok)
 1995 – Ratatosk (Dramatikk)
 1995 – Vegen til Navan (Sakprosa, medforfattar)
 1996 – Eg høyrer, det seiest (Dikt)
 1996 – Den nye lyrikken (Debattbok)
 1997 – Waterloo (Sakprosa, medforfattar)
 1998 – Denne jorda eg bur på (Barnedikt)
 2003 – Finske dagar og netter (Sakprosa, medforfattar)
 2004 – Når morgonfrosken syng (Barnedikt)
 2005 – Svart puls (Dikt)
 2005 – Dropar på strå (Dikt)
 2006 – En løvetanndrøm (Barnebok, medforfattar)
 2010 – Med kråkenebb og kråkeføter (Barnedikt)

Gjendiktingar 
 1985 – D.H. Lawrence: Dikt i utval 
 1997 – W.H. Auden: Sonetter frå Kina 
 2002 – William Shakespeare: Sonettar og songar 
 2007 – Thomas A. Clark: I den klare lufta

Prisar 
 1993: Æresliste-diplom frå Pier Paolo Vergetio (europeisk barnebokpris) i klassen for poesi for boka Sola klappar meg.
 1997: Samlagsprisen
 2001: Askeladdprisen

Referansar

Bakgrunnsstoff 
 Digitaliserte bøker av Per Olav Kaldestad hjå Nasjonalbiblioteket
 Vestlandsforfattere – Per Olav Kaldestad  hjå Bergen Offentlige Bibliotek
 Per Olav Kaldestad hjå Dagbladet Forfatter
 Per Olav Kaldestad hjå NRK Forfatter

Kjelde 
 «Per Olav Kaldestad» på Wikipedia på bokmål, innhenta 3. juli 2010.

Forfattarar frå Hordaland
Folk frå Kvinnherad
Norske lyrikarar
Norske barnebokforfattarar
Norske romanforfattarar
Norske kriminalforfattarar
Norske ungdomsbokforfattarar
Norske skjønnlitterære debutantar i 1973
Nynorskforfattarar
Vinnarar av Askeladdprisen
Bastianprisen

Bastianprisen eller Bastian-prisen er ei utmerking som Norsk Oversetterforening årleg gjev til ein omsetjar for framifrå omsetjing til norsk av eit skjønnlitterært verk. Prisen vart skipa i 1951, og er ein statuett som vart gjeve av bilethoggaren Ørnulf Bast. Namnet «Bastian» er knytt til denne statuetten. 

Sidan 1984 har det òg vorte delt ut ein pris for framifrå omsetjing av barne- og ungdomslitteratur til norsk.

Vinnarar av Bastianprisen

Vinnarar av Bastianprisen for barne- og ungdomslitteratur

Referansar

Kjelde 
 Nettstaden til Norsk Oversetterforening: «Bastianprisen» 
 Artikkelen er oppdatert frå prisvinnarlistene frå nettsida til Oversetterforeningen, 16.11.21 

Litteratur
Norske litteraturprisar
Skipingar i 1951
Breinebb

Breinebb er ein biologisk familie av små sporvefuglar, Eurylaimidae. Blåstrupebreinebb lever i Afrika sør for Sahara, resten har utbreiing som strekkjer seg frå det austlege Himalaya til Sumatra og Borneo.

Skildring 

Mange av breinebba er sterkt farga fuglar. Dei varierer mellom 13 og 28 centimeter i lengd og lever i tett, bladfylt, våt skog, slik at dei kan skjule seg trass fargerik fjørdrakt. Nebba er som namnet seier, breie, flate og litt krumma.

Levevis 
Breinebba er for det meste insektetande og kjøttetande. Bytte omfattar insekt, kongroer, skolopendrar og tusenbein, og dessutan øgler og froskar som lever i tre. Dei kan ta byttedyr ved å kaste seg snøgt frå ei grein og snappe det i flukt, og ved å plukke bytte bort frå lauv og greiner. Nokre artar kan ta litt frukt, men berre dei grøne breinebba i slekta Calyptomena og blåstrupebreinebb er primært fruktetarar som òg tar nokre insekt i tillegg.
Dei er generelt selskapelege, mange artar flyttar seg i flokkar på rundt 20 individ. Breinebb festar dei pungforma reira sine til greiner, og lèt ein hale av fiber hengje under. Dette gjev inntrykk av at reiret er tilfeldige restar av plantar fanga i treet. Kamuflasjeeffekten blir forbetra ytterlegare ved at fuglane dekkjer reiret med lav og spindelvev. Breinebb legg vanlegvis to til tre egg.

Artsliste 
Det har ikkje vore semje om slektene Smithornis og Calyptomena, arten sapayoa og gruppa asitiar fell inn i denne familien. IOC World Bird List, versjon 2.4, tar med begge Etter september 2012 av Clementslista er sapayoa tatt ut til sin eigen familie, asitiar er framleis i sin eigen familie Philepittidae og Smithornis og Calyptomena er sett inn i ein ny familie Calyptomenidae‎. 

Breinebb i rekkjefølgje etter Clementslista versjon 6.8 frå august 2013 med norske namn etter Norske navn på verdens fugler.

Slekt Cymbirhynchus
 Kvitskulderbreinebb, Cymbirhynchus macrorhynchos, Black-and-red Broadbill, LC, Gmelin, 1788

Slekt Psarisomus
 Langhalebreinebb, Psarisomus dalhousiae, Long-tailed Broadbill, LC, Jameson, 1835

Slekt Serilophus
 Sølvbreinebb, Serilophus lunatus, Silver-breasted Broadbill, LC, Gould, 1834

Slekt Eurylaimus
 Solstripebreinebb, Eurylaimus javanicus, Banded Broadbill, LC, Horsfield, 1821
 Gulaugebreinebb, Eurylaimus ochromalus, Black-and-yellow Broadbill, NT, Raffles, 1822
 Mindanaobreinebb, Eurylaimus steerii, Wattled Broadbill, VU, Sharpe, 1876
 Visaybreinebb, Eurylaimus samarensis, Visayan Broadbill, VU, Steere, 1890

Slekt Corydon
 Sotbreinebb, Corydon sumatranus, Dusky Broadbill, LC, Raffles, 1822

Slekt Pseudocalyptomena
 Blåstrupebreinebb, Pseudocalyptomena graueri, Grauer's Broadbill, VU, Rothschild, 1909

Kjelder 
 Denne artikkelen bygger på «Broadbill» frå , den 4. juli 2010.

Referansar

Bakgrunnsstoff 

 Videoar, bilete og lydopptak av breinebb hos Internet Bird Collection.

 
Sporvefuglar
Fuglar i den orientalske regionen
Fuglar i den afrotropiske regionen